钦定古今图书集成/理学汇编/经籍典/第003卷 > 唐
## 钦定古今图书集成/理学汇编/经籍典/第003卷 > 唐

### 高祖武德 年有书八万卷置经学博士诏诸州明经者皆入贡

按《唐书高祖本纪》，不载。　按《艺文志》，初，隋嘉则殿书
三十七万卷。至武德初，有书八万卷。　按《百官志》，“文
学一人，掌以五经授诸生。”

〈注〉武德初，置经学博士、助教、学生。德宗即位，改博士曰“文学。”

按《选举志》：“高祖即位，诏秘书外省别立小学，以教宗
室子孙及功臣子弟。其后又诏诸州明经、秀才、俊士，
进士明于理体为乡里称者，县考试，州长重复，岁随
方物入贡。”

武德四年。置修文馆于门下省。掌详正图籍。又置秘
书省少监。五月得《隋书》八千馀卷。舟覆亡其书
按《唐书高祖本纪》。不载　按《百官志》。弘文馆学士。掌
详正图籍。

〈注〉武德四年。置“修文馆”于门下省。九年。改曰“弘文馆。”

秘书省。监一人，从三品；少监二人，从四品上；丞二人，
从五品上。监掌经籍图书之事，领著作局，少监为之
贰。

〈注〉武德四年。改“少令”曰“少监。”

按《艺文志》：“王世充平，得《隋旧书》八千馀卷。太府卿宋
遵贵监运东都，浮舟溯河，西致京师，经砥柱舟覆，尽
亡其书。”〈按本纪武德四年五月王世充平〉

武德五年，秘书监令狐德棻请求天下遗书。

按《唐书高祖本纪》，不载。　按《令狐德棻传》，“武德初，为
起居舍人，迁秘书丞。方是时大乱后，经籍亡散，秘书
湮缺，德棻始请帝重求天下遗书，置吏补录，不数年，
图典略备。”

按《唐会要》：“武德五年，秘书监令狐德棻奏经籍亡逸，
请求遗书，重加钱帛，增置楷书缮写，数年间，群书毕
备。”

武德七年释奠于国学召徐文远陆元朗等讲经诏
“诸州有《明一经》已上者有司试策皆加叙用。”

按《唐书高祖本纪》：“武德七年二月丁己，释奠于国学。”

按《儒学徐旷传》：“旷字文远，以字行，为国子博士。” 高

“祖幸国学，观释奠文远发《春秋》题，论难锋生，随方占
对，莫能屈。帝异之。”　按《儒学陆元朗传》：“元朗字德明，
秦王辟为文学馆学士，以经授中山王承乾，补太学
博士。高祖已释奠，召博士徐文远、浮屠慧乘、道士刘
进喜各讲经。德明随方立义，遍悉其要。帝大喜曰：‘三
人者诚辩，然德明一举辄蔽，可谓贤矣。赐帛五十匹’。”
按《旧唐书礼仪志》：“武德七年二月己酉，诏诸州有明
一经已上未被升擢者。本属举选具以名闻。有司试
策。皆加叙用。”

武德九年。改修文馆为“弘文馆。”掌详正图籍。

按《唐书高祖本纪》不载。　“按《百官志》”云云。

武德　年，赐陇西王博义等绢二百匹，令买经史习
读。

按《唐书高祖本纪》，不载　按《旧唐书宗室陇西王博
义传》，武德元年受封，博义有妓妾数百人，朝夕弦歌，
与其弟渤海王奉慈俱为高祖所鄙。帝谓曰：“闻汝等
唯昵近小人，先王坟典不闻习学。今赐绢二百匹，可
各买经史习读，务为善事。”

### 太宗贞观元年别置弘文馆进士加读经史一部又置讲经博士

按《唐书太宗本纪》，不载。　按《选举志》：“太宗即位，益崇
儒术。乃于门下别置弘文馆，又增置书律学进士，加
读经史一部。”　按《百官志》弘文学士注：“贞观元年，诏
京官职事五品已上子嗜书者二十四人，隶馆习书出禁中书法以授之。其后又置讲经博士。”

贞观三年二月。以魏徵为秘书监。命写《四部群书》。又
诏虞世南、颜师古相继领之，购天下书。

按《唐书太宗本纪》，贞观三年二月戊寅，以魏徵为秘
书监。　按《艺文志》：贞观中魏徵、虞世南、颜师古相继
为秘书监。请购天下书，选五品以上子孙工书者为
书手，缮写，藏内府，以宫人掌之。　按《百官志》：“内官有
司籍、典籍、掌籍各二人，掌供御经籍，分四部，部别为
目，以时暴凉焉。”　按《魏徵传》：“典章湮散，征引诸儒，校
集秘书”，国家图籍，粲然全整。　按《文艺崔行功传》：“初，
太宗命秘书监魏徵写四部群书，将藏内府，置雠正
三十员，书工百员。征徙职，又诏虞世南、颜师古踵领，
功不就。”

贞观四年。诏孔颖达与颜师古撰《五经正义》。

按《唐书太宗本纪》，不载。　按《儒学孔颖达传》：“初，颖达
与颜师古、司马才章、王恭、王琰受诏撰《五经义训》凡
百馀篇，号《义赞》，诏改为《正义》”云。　按《儒学颜师古传》：
“太宗即位，拜中书侍郎。帝尝叹五经去圣久远，传习
寖讹，诏师古于秘书省考定，多所厘正。”〈按政要云贞观四年〉
按《旧唐书司马才章传》，“隋末为郡博士，贞观六年，左
仆射房元龄荐之，屡蒙召问，擢授国子助教。论议该
洽，学者称之。”〈按政要以师古受诏厘正为四年事而司马才章六年始蒙召问盖后进者耳

非必同时受诏也

贞观五年。诏“萧德言以经授晋王。”

按《唐书太宗本纪》，贞观五年二月己酉，封子治晋王。
授经事不载。　按《儒学萧德言传》，“贞观时历著作郎，
弘文馆学士，诏以经授晋王，时许叔牙为侍读，同劝
讲。”

“贞观六年，命祭酒、博士讲论经义，雠正五经谬缺，与
诸儒稡章句为义疏。”
按《唐书太宗本纪》不载。　按《儒学传序》：“贞观六年，诏
罢周公祠，更以孔子为先圣，颜氏为先师。尽召天下
惇师老德以为学官。数临幸观释菜，命祭酒、博士讲
论经义，赐以束帛。生能通一经者，得署吏。广学舍千
二百区，三学益生员，并置书、算二”学，皆有博士，大抵
诸生员至三千二百。自元武屯营飞骑，皆给博士授
经，能通一经者听入贡限。四方秀乂，挟策负素，坌集
京师，文治煟然勃兴。于是新罗、高昌、百济、吐蕃、高丽
等群酋长，并遣子弟入学，鼓笥踵堂者凡八千馀人，
纡侈袂曳方履，訚訚秩秩，虽三代之盛，所未闻也。帝
又雠正《五经》缪缺，颁天下示学者与诸儒稡章句为
义疏，俾久其传。　按《颜师古传》，“《五经》既成，悉诏诸儒
议”，于是各执所习，共非诘师古。师古辄引晋宋旧文，
随方晓答，谊据该明，出其悟表，人人叹服。

贞观七年，颁新定《五经》于天下。

按《唐书太宗本纪》不载。　按颜师古传，“五经既成，人
人叹服。帝因颁所定书于天下，学者赖之。拜秘书少
监，专刊正事。古篇奇字，世所惑者，讨析明熟，必畅本
原。”

按：《旧唐书太宗本纪》：“贞观七年十一月丁丑，颁新定
《五经》于天下。”

贞观十二年，诏以孔颖达《五经正义》，令弘文馆学士
马嘉运裁定。

按《唐书太宗本纪》，不载。　按《儒学孔颖达传》：“初，颖达
受诏撰《五经正义》，虽包贯异家为详博，然其中不能
无谬冗。博士马嘉运駮正其失，至相讥诋。有诏更令
裁定，功未就。嘉运，魏州繁水人。少为沙门，还治儒学，
长论议。贞观初，累除越王东阁祭酒，退隐白鹿山，诸
方来授业至千馀人。十一年，召拜太学博士、弘文馆
学”士。以孔颖达《正义》繁酿，故掎摭其疵，当世诸儒服
其精。

按：《旧唐书马嘉运传》，“嘉运以颖达《正义》颇多繁杂，每
掎摭之，诸儒亦称为允当。”

按《唐会要》：“贞观十二年，国子祭酒孔颖达撰《五经义
疏》一百七十卷，名曰《义赞》，有诏改为《五经正义》。太学
博士马嘉运每掎摭之，有诏更令详定，未讫而卒。”〈政要

云一百八十卷

按“《玉海周易正义》十六卷，国子祭酒孔颖达、颜师古、
司马才章、王恭、马嘉运、赵干、叶、王琰、于志宁等奉诏
撰，四门博士苏德”〈缺〉赵弘智复审；《尚书正义》二十卷，
孔颖达、王德韶、李子云撰，朱长才等五人复审；无忌、
𪟝志、宁行成等二十三人刊定；《毛诗正义》四十卷，颖
达、朱子奢、李善信、贾公彦、柳士宣、范义𫖳、张权等撰，
周元逵等四人复审；《礼记正义》八十卷，《仪礼疏》五十
卷，《周礼疏》五十卷，《春秋正义》三十六卷，颖达、杨士勋、
朱长才撰。马嘉运等四人复审杨士勋“《穀梁疏》十二
卷。”

贞观十三年，置“崇贤馆学士”，掌经籍图书。

按《唐书太宗本纪》不载　按《百官志》：“崇文馆学士二
人，掌经籍图书，教授诸生，课试举送，如弘文馆。”

〈注〉贞观十三年，置“崇贤馆。”显庆元年置。学生二十

人。上元二年。避太子名改曰“崇文馆。”

贞观十四年，观释奠于国学。诏祭酒孔颖达讲经
按《唐书太宗本纪》：“贞观十四年二月丁丑，观释奠于
国学。讲经事不载。”　按《礼乐志》：“贞观十四年，太宗观
释奠于国子学，诏祭酒孔颖达讲经。”　按《儒学传序》：
“孔颖达等始署官，发五经题，与诸生酬问。”　按《儒学
孔颖达传》：“帝幸太学，观释菜，命颖达讲经毕，上《释奠
颂》，有诏褒”美。

贞观十五年。吐蕃遣诸豪子弟入国学习《诗》书。又请
儒者典书疏。

按《唐书太宗本纪》不载。　按《吐蕃传》，“贞观十五年，妻
以宗女文成公主，遣诸豪子弟入国学习诗书，又请
儒者典书疏。”

贞观十六年，阅陆德明《经典释文》，甚嘉之，赐其家帛
二百段。

按《唐书太宗本纪》，不载。　按《玉海》，陆德明，撰《经典释
文》三十卷，《老子疏》十五卷，《易疏》二十卷。太宗后阅德
明《经典释文》，甚嘉之，赐其家帛二百段。　一本云：“贞
观十六年四月甲辰，太宗阅德明经典音义，美其弘
益学者，赐其家布帛百匹。”〈按易古文尚书毛诗周礼仪礼礼记三传孝经论语

《老子》《庄子》《尔雅》等音义，合为三十卷，三帙。

贞观二十一年，诏以左丘明、卜子夏等二十一人，代
用其书，并命配享宣尼庙堂。

按《唐书太宗本纪》，不载。　按《礼乐志》：“贞观二十一年，
诏左丘明、卜子夏、公羊高、穀梁赤、伏胜、高堂生、戴圣、
毛苌、孔安国、刘向、郑众、贾逵、杜子春、马融、卢植、郑康
成、服虔、何休、王肃、王弼、杜预、范甯二十二人，皆以配
享。”　按《儒学传序》：“贞观二十一年，诏左丘明、卜子夏、
公羊高、穀梁赤、伏胜、高堂生、戴圣、毛苌、孔安国、刘向、
郑众”、杜子春、马融、卢植、郑元、服虔、何休、王肃、王弼、杜
“预、范甯二十一人，用其书，行其道，宜有以褒大之，自
今并配享孔子庙庭。”

按《旧唐书太宗本纪》。“贞观二十一年三月壬申。诏以
左丘明、卜子夏、公羊高、穀梁赤、伏胜、高堂生、戴圣、毛
苌、孔安国、刘向、郑众、杜子春、马融、卢植、郑康成、服子
慎、何休、王肃、王辅嗣、杜元凯、范甯等二十一人。代用
其书。垂于国胄。自今有事于太庙。并命配享宣尼庙
堂。”　按《礼仪志》。二十一年诏曰：“左丘明、卜子夏、公羊
高”、穀梁赤、伏胜、高堂生、戴圣、毛苌、孔安国、刘向、郑众、
杜子春、马融、卢植、郑元、服虔、何休、王肃、王弼、杜预、范
甯、贾逵，总二十四座，春秋二仲，行释奠之礼。〈按本纪及儒学

《传》俱作二十一人。《礼乐志》多贾逵，而云二十二人。又《旧唐书礼仪志》亦多贾逵，且云二十四座，互异。今并存之。

### 高宗永徽元年赵弘智与诸儒辨五经于百福殿

按《唐书高宗本纪》，不载。　按《赵弘智传》：永徽初，入为
陈王师，讲《孝经》于百福殿。于是宰相、弘文馆学士、太
学生皆在，弘智举《五经》，诸儒更诘辨，随问酬悉，舌无
留语。高宗喜曰：“试为我陈经之要，以辅不逮。”对曰：“天
子有争臣七人，虽无道，不失天下，愿以此献。”帝悦，赐
绢二百，名马一。

永徽二年诏中书门下与国子三馆博士、弘文馆学
士考正《五经》正义。

按《唐书高宗本纪》不载。　按《孔颖达传》，“初，颖达与颜
师古、司马才章、王恭、王琰受诏撰《五经义训》凡百馀
篇，号《义赞》，诏改为《正义》”云。“永徽二年，诏中书门下与
国子三馆博士、弘文馆学士考正之。于是尚书左仆
射于志宁、右仆射张行成、侍中高季辅就加增损。
永徽三年，诏长孙无忌等刊正《五经》正义。”
按《唐书高宗本纪》，不载。　按《唐会要》，“孔颖达《五经正
义》成，永徽三年三月十四日，诏太尉无忌等刊正。
永徽四年，颁孔颖达《五经正义》于天下，明经依此考
试。”

按《唐书高宗本纪》。不载　按《旧唐书高宗本纪》，“永徽
四年三月壬子朔，颁孔颖达《五经正义》于天下。每年
明经令依此考试。”

按《唐会要》，“永徽四年三月一日进之，颁于天下，以为
定式。”凡《书》二十卷，《诗》四十卷，《易》十六卷，《春秋》三十六
卷，二、《礼》共百二十卷。

按孔颖达《五经正义表》：永徽四年二月二十四日上，
“永徽　年徐齐”修书于芳林门
按《唐书高宗本纪》。不载　按《徐齐传》。高宗时为潞
王府文学崇文馆学士。侍皇太子讲修书于芳林门。

〈按旧唐书许王素节传永徽二年受业于学士徐齐则其《为学士修书》，当是永徽年事〉。

### 显庆元年皇太子弘受经于率更令郭瑜

按《唐书高宗本纪》，显庆元年正月辛未，立代王弘为
皇太子，受经事不载。　按《三宗诸子传》，孝敬皇帝弘，
显庆元年立为皇太子，受《春秋左氏》于率更令。郭瑜，
至楚世子商臣弑其君，喟而废卷曰：“‘圣人垂训，何书
此邪’？瑜曰：‘孔子作《春秋》，善恶必书，褒善以劝，贬恶以
诫。故商臣之罪，虽千载犹不得灭’。”弘曰：“然所不忍闻，
愿读它书。”瑜拜曰：“里名胜母，曾子不入。殿下睿孝天资，黜凶悖之迹，不存视听。臣闻安上治民，莫善于礼，
故孔子称‘不学礼，无以立’，请改受礼。”太子曰：“善。”
显庆　年，罢四部群书雠正员，听书工写于家，送官
取直。

按《唐书高宗本纪》，不载。　按《崔行功传》：“初，太宗命秘
书监魏徵写四部群书，将藏内府，置雠正二十员，书
工百员。显庆中，罢雠正员，听书工写于家，送官取直，
使散官随番刊正。”

### 乾封元年以赵仁本等检校四部群书

按《唐书高宗本纪》，不载。　按《崔行功传》：“高宗时，召为
司文郎中，与兰台侍郎李怀俨并主朝廷大册。初，太
宗命秘书监魏徵写四部群书，将藏内府，又诏虞世
南、颜师古踵领，功不就。至是，诏东台侍郎赵仁本、舍
人张文瓘及行功、怀俨相次充检校，置详正学士，代
散官。以劳迁兰台侍郎。”

按《唐会要》：“乾封元年十月十四日，上以四部群书传
写讹谬，乃诏东台侍郎赵仁本、兰台侍郎李怀俨、东
台舍人张文瓘等，集儒学之士刊正，然后缮写。”

### 上元二年改崇贤馆为崇文馆掌经籍图书

按《唐书高宗本纪》不载　按《百官志》：“崇文馆学士二
人，掌经籍图书，教授诸生，课试举送，如弘文馆。校书
郎二人，从九品下，掌校理书籍。”

〈注〉贞观十三年，置“崇贤馆。”显庆元年，置，学生二十人。上元二年，避太子名，改曰“崇文馆。”有学士、直学士及雠校，皆无常员。无其人，则庶子领馆事。

### 仪凤三年诏自今以道德经为上经贡举人皆须兼通馀经及论语任依常式

按《唐书高宗本纪》，不载　按《旧唐书礼仪志》，仪凤三
年五月诏“自今以后，《道德经》并为上经，贡举人皆须
兼通，其馀经及《论语》任依常式。”

### 永隆元年诏明经试帖

按：《唐书高宗本纪》不载。　按《选举志》：永隆元年，考功
员外郎刘思立建言，“明经多抄义条，进士唯诵旧策，
皆无实才，而有司以人数充第。”乃诏“自今明经试帖
麤十得六以上，进士试杂文二篇，通文律者然后试
策。”

### 中宗嗣圣 年〈即武后长安 年〉潢治秘府图书

按《唐书武后本纪》不载。　按《岐王范传》：“初，隋亡，禁内
图书湮放，唐兴募访，稍稍复出，藏秘府。长安初，张易
之奏潢治，乃密使摹肖，窃其真藏于家。”

嗣圣　年。〈即武后长安　年〉王元感上所撰经书
按《唐书武后本纪》不载。　按《王元感传》，所撰书《纠谬》
《春秋振滞》《礼绳愆》等，凡数十百篇，长安时上之，丐官
笔楮，写藏秘书。有诏两馆学士、成均博士议可否。祝
钦明、郭山恽、李宪等本章句家见元感诋先儒同异
不怿，数沮诘其言，元感缘罅申释，竟不诎。魏知古见
其书，叹曰：“五经指南也。”而徐坚、刘知几、张思敬等每
为助理，联疏荐之。遂下诏褒美，以为儒宗。拜太子司
议郎兼崇贤馆学士。

### 景龙三年六月以经籍多缺令京官分行天下搜括图籍

按《唐书中宗本纪》。不载　按《旧唐书中宗本纪》，“景龙
三年六月庚子，以经籍多缺，使天下搜括。”

按《册府元龟》：“景龙三年六月，以经籍多残缺，令京官
有学行者，分行天下，搜括图籍。”

### 睿宗景云二年太子释奠国学令褚无量讲经

按《唐书睿宗本纪》，景云二年三月丁巳，皇太子释奠
于国学，讲经事不载。　按《褚无量传》：“元宗为太子，复
拜国子司业兼侍读，太子释奠国学令讲经，建端树
议，博敏而辩，进银青光禄大夫，锡予蕃渥。”

### 太极元年复秘书省

按：《唐书睿宗本纪》，不载。　按《百官志》秘书省注：“龙朔
二年改秘书省曰兰台，垂拱元年曰麟台，太极元年
曰秘书省。有典书四人，楷书十人，令史四人，书令史
九人，亭长六人，掌固八人，熟纸匠十人，装潢匠十人，
笔匠六人。”〈按掌固与掌故同〉

### 元宗开元三年命褚无量马怀素等整比经籍

按《唐书元宗本纪》，不载　按《儒学传序》：“元宗诏群臣
及府郡举通经士，而褚无量、马怀素等劝讲禁中，天
子尊礼，不敢尽臣之。置集贤院，部分典籍乾元殿，博
汇群书至六万卷，经籍大备。”

按《旧唐书经籍志》：开元三年，左散骑常侍褚无量、马
怀素侍宴，言及经籍，元宗曰：“内库皆是太宗、高宗先
代旧书，常令宫人主掌，所有残缺，未遑补缉，篇卷错
乱，难于检阅，卿试为朕整比之。”

开元五年十二月。诏于东都乾元殿。写《四部书》。以马
怀素为修图书使，与褚无量等雠正。

按《唐书元宗本纪》。开元五年春正月辛亥，如东都，写
四部书事。不载　按《百官志》。集贤殿书院注：“开元五
年乾元殿写四部书，置乾元殿使。有刊正官四人。以
一人判事，押院，中使一人，掌出入宣奏，领中官监守院门。知书官八人分掌四库书。”　按《艺文志》。元宗命
左散骑常侍、昭文馆学士马怀素为修图书使，与右
散骑“常侍、崇文馆学士褚无量整比。会幸东都，乃就
乾元殿东序检校。无量建议，御书以宰相宋璟、苏颋
同署，如贞观故事，又借民间异本传录。”　按《儒学马
怀素传》：“开元初，为户部侍郎，封常山县公，进兼昭文
馆学士。笃学，手未尝废卷。谦恭慎畏，推为长者。元宗
诏与褚无量同为侍读，更日番入，诏句校秘”书。是时，
文籍盈漫，皆炱朽蟫断，签幐纷舛。怀素建白：“愿下紫
微、黄门，召宿学巨儒，就校缪缺。”又言：“齐以前旧籍，王
俭《七志》已详，请采近书篇目及前志遗者，续俭《志》以
藏秘府。”诏可。即拜怀素秘书监。乃召国子博士尹知
章、四门助教王直、国子监赵元默、陆浑丞吴绰、桑泉
尉韦述、扶风丞马利贞、湖州“司功参军刘彦直、临汝
丞宋辞玉、恭陵丞陆绍伯、新郑尉李子钊、杭州参军
殷践猷、梓潼尉解崇质、四门直讲余钦、进士王惬刘
仲丘、右威卫参军侯行果、邢州司户参军袁晖、海州
录事参军晁良、右率卫胄曹参军毋煚、荥阳主簿王
湾、太常寺太祝郑良金等分部撰次。践猷从弟秘书
丞承业、武陟尉徐楚璧是正文字。怀素奏秘书少监
卢俌、崔沔为修图书副使，秘书郎田可封、康子元为
判官。然怀素不善著述，未能有所绪别。”　按《儒学褚
无量传》，“开元五年，帝幸东都。初，内府旧书，自高宗时
藏宫中，甲乙丛倒，无量建请缮录补第，以广秘籍。天
子诏于东都乾元殿东厢部汇整，比无量为之使，因”
表闻喜尉卢僎、江阳尉陆去泰、左监门率府胄曹参
军王择从、武陟尉徐楚璧分部雠定，卫尉设次，光禄
给食。又诏秘书省司经局、昭文、崇文二馆更相检仇，
采天下遗书以益阙文。不数年，四库完治，帝诏群臣
观书，赐无量等帛有差。无量又言：“贞观御书皆宰相
署尾，臣位卑，不足以辱，请与宰相联”名跋尾，不从。
按《韦述传》，开元初，马怀素奏述与诸儒，即秘书续七
志， 五年而成。〈刘彦直一作彦真〉

按：《旧唐书经籍志序》：“四部书成上之。上令百官入干
元殿东廊观之，无不骇其广博。”

按《唐六典》：“集贤书院知书官八人，开元五年置。注唐
图籍，在秘书令，秘书、弘文史馆、司经、崇文皆有之。集
贤所写，皆御本书四部，分四库、四库书，两京各一本，
共二万五千九百六十卷，写以益州麻纸。每库二人，
知写书出纳名目次序，以备检讨。”

开元六年，以乾元殿更号“丽正修书院”，改修书官为
丽正殿学士。复诏褚无量纂续前功。

按《唐书元宗本纪》，开元六年十一月辛卯，至自东都。
修书事不载。　按《百官志》。集贤殿书院。注：“开元六年，
乾元殿更号丽正修书院，置使及检校官，改修书官
为丽正殿学士。”　按《艺文志》：元宗幸东都，还京师，迁
书东宫丽正殿，置修书院于著作院后，大明宫光顺
门外，东都明福门外，皆创集贤书院，学士通籍出入。
既而“太府月给蜀都麻纸五千番，季给上谷墨三百
三十六丸，岁给河间、景城、清河、博平四郡兔千五百
皮为笔材。”两都各聚书四部，以甲乙、丙、丁为次，列《经》
《史》《子》《集》四库，其本有正有副，轴带帙签，皆异色以别
之。〈六典云有红绿碧白牙签为分别〉　按《儒学褚无量传》：“帝西还，徙
书丽正殿，更以修书学士为丽正殿直学士，比京官
预朝会。复诏无量就丽正纂续前功。”

开元七年，诏皇子、诸王入学齿胄，谒先圣，褚无量讲
经，弘文、崇文二馆置校书郎。诏“公卿士庶之家，所有
异书，官借缮写。”以元行冲综理秘书。

按《唐书元宗本纪》，开元七年十一月乙亥，皇太子入
学齿胄，赐陪位官及学生帛，讲经等事不载。　按《礼
乐志》：开元七年，皇太子齿胄于学，谒先圣，诏宋璟亚
献，苏颋终献。临享，天子思齿胄义，乃诏三献皆用胄
子，祀先圣如释奠。右散骑常侍褚无量讲《孝经》《礼记·
文王世子篇》。　按《元宗三十子传》：“太子瑛，开元三年
立为皇太子。七年，诏太子诸王入国学行齿胄礼，太
常择日谒孔子，太子献。诏右散骑常侍褚无量执经，
群臣学官诸生以差赐帛。”　按《儒学褚无量传》：“开元
七年，太子齿胄于学，诏无量升坐讲劝，百官观礼，厚
赉赐。”　按《百官志》：“弘文馆学士，掌详正图籍。校书郎
二人，从九品上，掌校理典籍，刊正错谬。凡学生”教授、
考试，如国子之制。崇文馆学士二人，掌经籍图书，教
授诸生，课试举送，如弘文馆。校书郎二人，从九品下。
掌校理书籍。

〈注〉贞观十三年，置崇贤馆。上元二年，避太子名，改曰崇文馆。有学士、直学士及雠校，皆无常员。无其人，则庶子领馆事。开元七年，改雠校曰校书郎。

按《旧唐书经籍志》：“开元七年，诏公卿士庶之家，所有
异书，官借缮写。”

按《唐会要》：开元七年九月敕令丽正殿写四库书，各
于本库，每部别为目录。有与《四库》书名不类者，依刘
歆《七略》排为七志按《集贤注记》：开元七年七月，元行冲代怀素，于秘书
省综理。

开元八年，丽正修书院，加“文学直及修撰、校理、判正、
校勘等官。”

按《唐书元宗本纪》。不载。　按《百官志》。集贤殿书院注：
“开元八年，丽正修书院加文学直，又加修撰、校理、判
正、校勘等官。”　按《儒学马怀素传》：“怀素卒后，诏秘书
官并号修书学士。草定四部，人人意自出，无所统一。
逾年不成，有司疲于供拟。太仆卿王毛仲奏罢内料。
又诏右常侍褚无量、大理卿元行冲考绌不应选者。
无量”等奏：“修撰有条，宜得大儒综治。”诏委行冲。乃令
毋煚、韦述、余钦总缉部分，殷践猷、王惬治经，述、钦治
史，毋煚、刘彦直治子，王湾、刘仲丘治集。八年，《四录》成，
上之，学士无赏擢者。行冲知丽正院。又奏绍伯、利贞、
彦直、践猷、行果、子钊、直煚、述、湾、元默、钦、良金与朝邑
丞冯朝隐、冠氏尉权寅献、秘书省校书郎孟晓、扬州
兵曹参军韩覃、王嗣琳、福昌令张悱、进士崔藏之入
校丽正书。由是秘书省罢撰缉，而学士皆在丽正矣。
按《集贤注记》：“八年春，行冲知丽正院，取秘书学士入
丽正校勘，通前十二人，撰二百卷，奏上之。”

按《通鉴》：“开元八年正月辛酉，命右常侍元行冲整比
群书。”

开元九年。元行冲奏上“《四部录》二百卷。”

按《唐书元宗本纪》不载。　按《艺文志》，“唐分书为四类，
曰经、史、子、集。而藏书之盛，莫盛于开元。其著录者，五
万三千九百一十五卷，而唐之学者自为之书者，又
二万八千四百六十九卷。呜呼，可谓盛矣。六经之道，
简严易直而天人备，故其愈久而愈明。其馀作者众
矣，质之圣人，或离或合，然其精深宏博，各尽其术，而
怪”奇伟丽，往往震发于其间，此所以使好奇博爱者
不能忘也。然凋零磨灭，亦不可胜数，岂其华文少实，
不足以行远欤？而俚言俗说，猥有存者，亦其有幸不
幸者欤？今著于篇，其有名而亡其书者，十盖五六也，
可不惜哉！　按《元行冲传》，马怀素撰《书志》，“褚无量校
《丽正四部》书业未卒，元行冲代之。”

按《旧唐书元宗本纪》：“开元九年十一月丙辰，右散骑
常侍元行冲上《群书目录》二百卷，藏之内府。”　按《经
籍志序》：“开元九年十一月，殷践猷、王惬、韦述、余钦、毋
煚、刘彦直、王湾、刘仲丘等重修成群书四部，录二百
卷。右散骑常侍元行冲奏上之。自后毋煚又略为四
十卷，名为《古今书录》，大凡五万一千八百五十二卷。
禄山之乱，《乾元旧籍》”，散亡殆尽。〈按唐书马怀素传云八年四录成上之旧

《唐书》作“九年” ，并存以俟考。

按《唐会要》：“开元九年十一月十三日上，凡二千六百
五十五部，四万八千一百六十九卷，分为经、史、子、集
四部。”序例韦述撰，毋煚又略为四十卷，为《古今书录》。
奏上，赐银绢二百。

按：《玉海旧史志》载“《书录序》，改旧传之失三百馀条，加
《新书》之目六千馀卷，凡四录四十五家，三千六十四
部，五万一千八百五十二卷，分四十类，并有小序，词
简事具。”

开元十年，以张说都知丽正殿修书事，徐坚为副，张
悱充图书使。

按《唐书元宗本纪》不载。　按《集贤注记》，“开元十年九
月，张说都知丽正殿修书事，秘书监徐坚为副，张悱
改充知图书括访异书使。”

按《龙城录》：“开元文籍最备，所藏至七万卷。学士张说
等四十七人分司典籍。”

开元十一年。置“丽正院”修书学士。光顺门外亦置书
院。

按《唐书元宗本纪》。不载　按《百官志》。“集贤殿书院”注
云云。

开元十二年，东都明福门外亦置“丽正书院。”

按《唐书。元宗本纪》。不载　按《百官志》。“集贤殿书院”注
云云。　按《艺文志》。其后光顺门外。东都明福门外。皆
创集贤书院。

开元十三年，以“丽正修书院”为“集贤殿书院”，以张说
知院事，以徐坚充学士，以尹愔颛领“集贤史馆图书”，
以张悱为集贤院判官。

按《唐书元宗本纪》，不载　按《百官志》：“集贤殿书院学
士、直学士、侍读学士、修撰官，掌刊缉经籍，凡图书遗
逸、贤才隐滞，则承旨以求之。谋虑可施于时、著述可
行于世者，考其学术以闻。凡承旨撰集文章，校理经
籍，月终则进课于内，岁终则考最于外。”

〈注〉开元五年，乾元殿写四部书，置乾元院使，有刊正官四人，以一人判事押院，中使一人，掌出入宣奏，领中官监守院门，知书官八人，分掌四库书。六年，乾元院更号“丽正修书院”，置使及检栈官，改修书官为丽正学士。八年，加文学直，又加修撰、校理、判正、校勘官。十一年，置丽正院修书学士，光顺门外亦置书院。十二年。东都明福门外亦置《丽正书

院。十三年，改丽正修书院为“集贤殿书院” ，五品以上为学士，六品以下为直学士，宰相一人为学士知院事，常侍一人为副知院事，又置判院一人，押院中使一人。元宗尝选耆儒，日一人侍读，以质史籍疑义。至是，置集贤院侍讲学士。其后又增修撰官、校理官、待制官、留院官、知检讨官、文学直之员，募能书者为书“直及写御书人。” 其后亦以前资，常选三卫散官五品以上子孙为之。又置画直。

按《徐坚传》，“元宗改丽正书院为集贤院，以坚充学士，
副张说知院事。”　按《尹愔传》：“愔初为道士，元宗尚元
言，有荐愔者，召对，喜甚，厚礼之，拜谏议大夫、集贤院
学士，兼修国史。固辞不起，有诏以道士服视事，乃就
职，颛领集贤史馆图书。开元末卒，赠左散骑常侍。”
按《张公谨传》，“公谨子大安，大安子悱，仕元宗时为集
贤院”判官。诏以其家所著《魏书》《说林》入院，缀修所阙，
累擢知图书括访异书使。〈按张说徐坚张悱事已见开元十年其时属丽正殿

今改集贤院

开元十八年。吐蕃请《经籍》四种，敕秘书写赐。

按《唐书元宗本纪》，开元十八年，吐蕃请和，请经籍事，
不载。　按《吐蕃传》，开元中，请五经，敕秘书写赐，吐蕃
遣使谢，且约和为长久计。　按《于志宁传》，曾孙休烈，
开元初第进士，又擢制科，历秘书省正字。吐蕃金城
公主请文籍四种，元宗诏秘书写赐。休烈上疏曰：“西
戎，国之寇；经籍，国之典也。戎之生心，不可以无备。昔
东平”王求《史记》诸子，汉不与之，以《史记》多兵谋，诸子
杂诡术也。东平汉之懿戚，尚不示征战之书，今西戎
国之寇仇，安可贻以经典？且吐蕃之性，慓悍果决，善
学不回。若达于书则知战，深于《诗》则知武夫有师干
之试，深于《礼》则知《月令》有废兴之兵，深于《春秋》则知
用师诡诈之计，深于文则知往来书檄之制，此何异
假寇兵资盗粮也？臣闻鲁秉周礼，齐不加兵；吴获乘
车，楚屡奔命。丧法危邦，可取鉴也。公主下嫁异国，当
用其礼，而反求良书，恐非本意，殆有奸人劝导其中。
若陛下虑失其情，示不得已，请去《春秋》。夫《春秋》当周
德既衰，诸侯盛彊，征伐竞兴，情伪于是乎生，变诈于
是乎起，有以臣召君，取威“定霸之事，诚与之，国之患
也。敌固贪婪，贵货易土，正可锡以锦彩，厚以金玉，无
足所求，以资其智。”疏入，诏中书门下议。侍中裴光庭
曰：“吐蕃不识《礼经》，孤背国恩。今求哀稽颡，许其降附，
渐以《诗》《书》，陶以声教，斯可致也。休烈但见情伪变诈，
于是乎生，不知忠信节义，亦于是乎在。”帝曰：“善。”遂与
之。

开元十九年冬。车驾发京。时集贤院《四库书》总八万
九千卷。

按《唐书元宗本纪》，不载　按《旧唐书经籍志后序》：“开
元时，甲乙丙丁四部书各为一部，置知书官八人分
掌之。凡四部库书，两京各一本，共一十二万五千九
百六十卷，皆以益州麻纸写。其集贤院御书，经库皆
钿白牙轴，黄缥带，红牙签；史库，钿青牙轴，白缥带，绿
牙签；子库皆雕紫檀轴、紫带、碧牙签；集库皆绿牙轴、
朱”带，白牙签，以分别之。

按《唐会要》。“开元十九年冬十月丙申，车驾发京。”时集
贤院四库书总八万九千卷，经库一万三千七百五
十二卷。〈注记五十三卷〉《史库》二万八千八百二十卷，《子库》二
万一千五百四十八卷，《集库》一万七千九百六十卷。
〈注记六十九卷〉其中杂有梁、陈、齐、周、隋代古书，贞观、《永徽》《干
封》《总章》、咸亨旧本。

开元二十一年制“令每年贡举人，量减《尚书》《论语》两
条策，加《老子》策。”

按《唐书元宗本纪》，不载　按《旧唐书元宗本纪》，“开元
二十一年春正月庚子朔，制令士庶家藏《老子》一本，
每年贡举人，量减《尚书》《论语》两条策，加《老子策》。”
开元二十四年十月，车驾从东都还西京，集贤书籍
三分留一，贮在东都。

按《唐书元宗本纪》不载。　“按《唐会要》”云云。

开元二十五年。命邢璹往新罗演《经谊》。敕定“明经进
士帖经”之例。

按《唐书元宗本纪》，不载　按《新罗国传》：元宗开元中，
数入朝，又遣子弟入太学学经术。二十五年，命邢璹
以鸿胪少卿吊祭，诏璹曰：“新罗号君子国，知《诗》《书》，以
卿惇儒，故持节往，宜演经谊，使知大国之盛。”

按《旧唐书礼仪志》：开元二十五年三月敕：“明经自今
已后，帖十通五已上，口问大义十条，取通六已上，仍
答时务。策三道，取粗有文理者。及第进士帖小经，宜
准明经例，试大经，帖十通四，然后试杂文。及第讫，封
所试杂文及策，送中书门下详覆。”

### 天宝三载更造四库书目

按《唐书元宗本纪》。不载　按《唐会要》。天宝三载四库
更造书目经库七千七百七十七卷。〈集贤注记作七十六卷〉史
库一万四千八百五十九卷，子库一万六千二百八
十七卷，集库一万五千七百二十二卷按《集贤注记》，天宝三载闰二月，更造四部书籍，
天宝十一载，敕秘书省检四库书，与集贤院填写。
按《唐书元宗本纪》不载。　按《集贤注记》，天宝十一载
十月，敕秘书省检四库书，与集贤院填写。

〈注〉六月二十四日敕。“秘书监李成裕排比《四库书》。先具奏闻。”

天宝十二载，以陈希烈为“秘书省图书使。”

按《唐书元宗本纪》不载。　按《陈希烈传》：“天宝五载，同
中书门下平章，迁左丞相，兼兵部尚书，许国公，又兼
秘书省图书使。”

按，《玉海四库书目注》：“天宝十二载十二月戊子，左相
希烈为秘书省图书使。”

天宝十四载。《四库》续写一万六千八百四十三卷
按《唐书。元宗本纪》。不载。　按《唐会要》云云。

按：《集贤注记》一万六千八百三十二卷。〈卷数小异并存之〉

### 肃宗宝应二年杨绾疏请所习经取大义听通诸家之学

按：《唐书肃宗本纪》，不载。　按《选举志》：“宝应二年，礼部
侍郎杨绾上疏，请所习经取大义，听通诸家之学。每
问经十条，对策三道，皆通，为上第。吏部官之经义通
八，策通二，为中第，与出身下第罢归。《论语》《孝经》《孟子》
兼为一经。”

按《旧唐书礼仪志》：宝应二年六月，敕令州县每岁察
秀才、孝廉，取乡闾有孝悌廉耻之行荐焉。委有司以
礼待之，试其所通之学。五经之内，精通一经，兼能对
策，达于理体者，并量行业授官。其明经、进士并停。国
子学道举亦宜准此。因杨绾之请也。有司奏曰：“窃以
今年举人等，或旧业既成，理难速改；或远州所送，身
已在途，事须收奖。其今秋举人中，有情愿旧业举试
者，亦听。明年已后，一依新敕。”《后绾议》竟不行。

肃宗　　　年，于休烈请下御史核史官购书
按《唐书肃宗本纪》不载。　按《于志宁传》：“曾孙休烈，肃
宗立，擢给事中，迁太常少卿，兼修国史。于时经大盗
后，史籍燔𡙇，休烈奏国史、《开元实录》、起居注及馀书
三千八百馀篇，藏兴庆宫，兵兴焚炀皆尽。请下御史
核史馆所由购，府县有得者，许上送官，一书进官一
资，一篇绢十匹”，凡数月止获一二篇。唯韦述以其家
藏《国史》百三十篇上献。中兴文物未完，休烈献《五代
论》，讨著旧章，天子嘉之。转工部侍郎，仍修史。宰相李
揆羞与同史，任为等列，奏徙休烈为国子祭酒，权留
史馆修撰以卑下之，休烈安然无不屑意。

### 代宗广德二年诏以千钱购书一卷命苗发等江淮括访

按《唐书代宗本纪》，不载。　按《艺文志》：元载为相，奏以
千钱购书一卷。又命拾遗苗发等使江淮括访。
按《旧唐书经籍志序》：肃宗、代宗崇重儒术，屡诏购募。
按《玉海唐十二库书注》：“广德二年七月甲辰，以集贤
院图书坠失，开求书之，令，一卷赏千钱。”

### 永泰二年春诏令方面子弟负经来学宜集京师

按《唐书代宗本纪》。不载　按《旧唐书代宗本纪》，永泰
二年春正月乙酉，制曰：“其诸道节度、观察、都防御等
使，朕之腹心，久镇方面。眷其子弟，为奉义方，修德立
身，是资艺业。干戈之后，学校尚微，僻居远方。无所咨
禀。负经来学。宜集京师。其宰相朝官六军诸将子弟，
欲得习学，可并补国子学生。其中身虽有官。欲附学
读书者亦听。其学官委中书门下选行业堪为师范
者充。其学生员数。所习经业，供承粮料。增修学馆，委
本司条奏以闻。”

### 大历八年归崇敬请以大经中经小经各置博士一员国子太学四门三馆各立五经博士

按：《唐书代宗本纪》，不载。　按《归崇敬传》：“大历八年，崇
敬建议曰：近世明经，不课其义，先取帖经，颛门废业，
传授义绝。请以《礼记》《左氏春秋》为大经，《周官》《仪礼》《毛
诗》为中经，《尚书》《周易》为小经，各置博士一员。《公羊》《谷
梁春秋》共准一中经，通置博士一员。博士兼通《孝经》
《论语》，依章疏讲解。德行纯洁、文词雅正、形容庄重，可
为师表者，委四品以上各举所知，在外给传，七十者
安车蒲轮敦遣。国子、太学、四门三馆，各立五经博士，
品秩、生徒有差。”礼部考试法：“请罢帖经，于所习经问
大义二十而得十八，《论语》《孝经》十得八为通。策三道，
以本经对，通二为及第。其孝行闻乡里者，举解具言，
试日义阙，一一，许兼收焉。”天下乡贡如之，习业考试，
并以明经为名，得第授官，与进士同。有诏尚书省集
百官议，皆惮改作，故无施行者。

大历十年，诏司业张参纂成《五经》文字。

按《唐书代宗本纪》不载。　按《玉海》，“大历十年司业张
参纂成《五经文字》，以类相从。”

按刘禹锡《国学新修五经壁记》：“初，大历中，名儒张参
为司业，始详定《五经》书于论堂东西厢之壁，辨鲁鱼
之音，考古今之文。”

大历十一年司业张参上《五经文字》五卷按《唐书代宗本纪》，不载。　按《中兴书目》，《五经文字》五
卷，大历十一年司业张参撰。序曰：“诏委儒官勘校经
本，乃本孝廉生颜传经，收拾疑文，互体，受法师儒。取
《说文》《字林》、蔡邕《石经》、陆德明《释文》为定例，凡一百六
十部，非经典文义所在，皆不集录。”

### 德宗建中元年改博士为文学掌以五经授诸生十月濠州刺史张镒上五经微旨

按《唐书德宗本纪》不载。　按《百官志》，“文学一人，从八
品上，掌以五经授诸生，县则州补，州则授于吏部，然
无职事，衣冠耻之。”

〈注〉武德初，置经学博士、助教、学生。德宗即位，改博士曰“文学。”

按《艺文志》，“张镒《五经微旨》十四卷。”

按《唐会要》：“建中元年十月，濠州刺史张镒，撰《五经微
旨》十四卷，《孟子音义》三卷，上之。”

### 贞元二年秋七月秘书监刘太真请校九经于秘书省

按《唐书德宗本纪》不载　按《唐会要》，“贞元二年七月，
秘书监刘太真上言，请择儒者详校九经于秘书省，
令所司陈设及供食物，宰臣录其课效，从之。”

贞元五年。以旧无五经学科。敕置三礼开元礼科
按《唐书德宗本纪》。不载　按《旧唐书》。五经博士注。旧
无五经学科。自贞元五年二月敕特置三礼开元礼
科。

贞元八年。集贤殿书院置校书四人。正字二人
按《唐书德宗本纪》。不载　按《百官志》。集贤殿书院。掌
刊缉经籍。

〈注〉贞元八年，罢校理，置校书四人，正字二人。

校书四人，正九品下；正字二人，从九品上。

〈注〉有“中使一人，孔目官一人，专知御书，检讨八人，知书官八人，书直、写御书手九十人，画直六人，装书直十四人，造笔直四人，榻书六人，典书四人。”

贞元　年造。《御府群书新录》

按《唐书德宗本纪》，不载。　按柳宗元《陈京行状》，“京为
秘书少监，自考功以来，凡四命为集贤学士。在集贤，
奏秘书六员隶殿内，而刊校益理，求遗书凡增缮者，
乃作《艺文新志》，名曰《贞元御府群书新录》。”

### 宪宗元和二年诏礼部举人试墨义十条五经通五明经通六即放进士

按《唐书宪宗本纪》不载　按《旧唐书宪宗本纪》，元和
二年十二月“壬申，礼部举人罢试口义，试墨义十条，
五经通五，明经通六，即放进士。”

元和十四年，祭酒郑馀庆奏修《壁经》。

按《唐书宪宗本纪》不载。　“按《唐会要》”云云。

按刘禹锡《国学新修五经壁记》：“初，大历中，名儒张参
为司业，始详定《五经》书于论堂东西厢之壁，辨鲁鱼
之音，考古今之文，积六十载，污剥不鲜。今天子尚文
章，尊典籍，成均以治学上言，遽赐千万祭酒皞。”〈齐〉博
士公肃。〈韦〉《再新壁书》，惩前土涂，不克以寿，乃析坚木，
负墉而比之。制如版牍，平如粉泽。申命国子能通书
法者缮写。笔削既成，雠校既精。白黑彬班，了然飞动。
以蒙来求，焕若星辰。以敬来趋，肃如神明。以疑来质，
决若蓍蔡。

元和十五年三月。召侍讲学士韦处厚、路随。于太液
亭讲经。

按《唐书宪宗本纪》不载　按《旧唐书穆宗本纪》，“宪宗
元和十五年三月壬子，召侍讲学士韦处厚、路随于
太液亭讲《毛诗关雎》《尚书洪范》等篇，既罢，并赐绯鱼。”

〈一作绯鱼袋〉

按《玉海》：“穆宗即位，以韦处厚、路随并充翰林侍讲学
士，召入太液亭，命分讲《毛诗关雎》《尚书洪范》等篇，访
以理体，赐酒果。”

### 穆宗长庆二年四月韦处厚路随进所撰六经法言二十卷

按《唐书穆宗本纪》，不载。　按《旧唐书穆宗本纪》，“长庆
二年四月癸未，以武宁军节度使崔群为秘书监，分
司东都，翰林侍讲学士韦处厚、路随进所撰《六经法
言》二十卷。”　按《韦处厚传》：“穆宗立，处厚为翰林侍讲
学士，与路随合《诗》《书》《易》《春秋》《礼》《孝经》《论语》，掇其粹要，
题为《六经法言》二十篇上之，冀助省览。帝称善，并赐
金币。”　按《路随传》，与韦处厚同入翰林，为侍讲学士，
采三代皇王兴衰，著《六经法言》奏之。〈册府元龟云赐锦彩银器锡服

迁官

长庆三年，罢讲经博士，立史科及《三传》科。

按《唐书穆宗本纪》，不载。　按《百官志》：弘文馆学士注：
“长庆三年，详正学士、讲经学士皆罢。”　按《选举志》：长
庆三年，侍郎王起言：“故事，礼部已放榜，而中书门下
始详覆。今请先详覆而后放榜。”议者以起避嫌，然失
贡职矣。谏议大夫殷侑言：“三史为书，劝善惩恶，亚于
六经。比来史学都废，至有身处班列，而朝廷旧章莫
能知”者。于是立“史科”及《三传》科。〈按旧唐书作二年二月置〉

### 敬宗宝历元年崔郾等上六经要言十篇

按：《唐书敬宗本纪》，不载。　按《崔郾传》：敬宗嗣位，郾自
侍讲学士进中书舍人，谢曰：“陛下使臣侍讲，历半岁，
不一问经义，臣无功不足以副厚恩。”帝曰：“朕少闲，当
请益。”高𬬩适在旁，因言陛下乐善而无所咨询，天下
之人不知有向儒意。帝重咎谢，赐锦币与高，重类《六
经要言》为十篇上之，以便观省。

### 文宗太和元年诏秘阁搜采经籍分四库书藏于十二库命郑覃高重等定五经镵之石

按《唐书文宗本纪》，不载。　按《艺文志》：“文宗时，郑覃侍
讲，进言经籍未备，因诏秘阁搜采。于是四库之书复
完，分藏于十二库。”　按《郑覃传》：“覃以经籍刓缪，博士
陋浅，不能正，建言愿与钜学鸿生共力仇刊，准汉旧
事，镂石太学，示万世法。诏可。覃乃表周墀、崔球、张次
宗、孔温业等是正其文，刻于石。”　按《高重传》，“重为祭
酒，与郑”覃刊定《五经》于石。　按《儒学传序》：“禄山之祸，
两京所藏，一为炎埃。官幐私楮，丧脱几尽。于是嗣帝
区区救乱未之得，安暇语贞观、开元事哉！自杨绾、郑
馀庆、郑覃等以大儒辅政，议优学科，先经谊，黜进士，
后文辞，亦弗能克也。”文宗定《五经》，镵之石，张参等是
正讹文，寥寥一二可纪。〈玉海云张参乃大历中司业序误按大历系代宗年号中
历五宗后至于文故知其误〉

太和七年二月。覆定石经字体。八月。置《五经》博士各
一人。诏取经义精通者放及第。十二月敕国子监创
立石经。

按《唐书文宗本纪》。不载　按《旧唐书文宗本纪》，太和
七年八月甲申朔，御宣政殿。册皇太子永。是日降诏：
“皇太子方从师傅，传授六经。一二年后，当令齿胄国
庠，以兴坠典。宜令国子选名儒，置五经博士各一人。
其公卿士族子弟，明年已后不先入国学习业。不在
应明经进士限。其进士举宜先试帖经。并略问大义。
取”《经义》精通者，放及第。

按《唐会要》：“太和七年二月五日，敕唐元度覆定石经
字体。八月九日庚寅，置五经博士一人，国子监请比
秩国子博士。十二月，敕于国子监讲论堂两廊创立
石《九经》，并《孝经》《论语》《尔雅》，共一百九十九卷，字样四
十卷。”

太和八年九月。以李仲言留禁中。顾问经义。

按《唐书文宗本纪》，不载　按《旧唐书文宗本纪》：太和
八年九月甲午，以李仲言为国子《周易》博士，充翰林
侍讲学士。丙申，谏官上疏论李仲言不合奖任，上令
中使宣谕谏官曰：“朕留仲言禁中，顾问经义，敕命已
行，不可遽改。”

太和　年。郑澣稡经史要录。赐金紫
按《唐书文宗本纪》。不载　按《郑澣传》。文宗时入翰林。
为侍讲学士。帝使稡撷经史为要录。爱其博而精。试
举诸条。擿问之。随即酬析。无留答。因赐金紫服。

### 开成元年五月郑覃奏太学新置五经博士请依王府官例赐以禄粟从之七月创立簿籍九月配诸道缮写四部书至五万馀卷

按《唐书》文宗本纪。不载　按《旧唐书文宗本纪》，开成
元年五月庚申。判国子祭酒宰臣郑覃奏，“太学新置
五经博士各一人。请依王府官例，赐以禄粟。”从之。七
月戊辰朔，御史台奏，“秘书省管新旧书五万六千四
百七十六卷。长庆二年已前并无文案，太和五年已
后并不纳新书。今请创立簿籍，据阙添写卷数。逐月
申台。”从之。九月辛卯，敕：秘书省、集贤院应欠书四万
五千二百六十卷，配诸道缮写。　按《经籍志》：文宗时，
郑覃侍讲禁中，以经籍道丧，屡以为言。诏令秘阁搜
访遗文，日令添写。开成初，四部书至五万六千四百
七十六卷。

开成二年。郑覃进石壁九经。唐元度进《九经字样》
按《唐书文宗本纪》不载　按《旧唐书文宗本纪》，开成
二年冬十月“癸卯。宰臣判国子祭酒郑覃进《石壁九
经》一百六十卷。”时上好文，郑覃以经义启导，稍折文
章之士。遂奏置五经博士，依后汉蔡伯喈刊碑，列于
太学，创立石壁《九经》，诸儒校正讹谬。上又令翰林勒
字官唐元度复校字体，又乖师法。故《石经》立后数十
年，名儒皆不窥之，以为芜累甚矣。

按《唐会要》，开成二年国子监奏“覆定五经字体官翰
林待诏唐元度状，准太和七年二月五日敕，覆定《九
经》字体。今所详覆，多因司业张参《五经》字为准，其旧
字样，岁月将久，点画参差，传写相承，微致讹误。今依
样参详改正。诸经别有疑阙，旧字样未载者，古今体
异，虽篆隶不同，总据《说文》，即古体惊俗。近代文字，或
传写乖讹。今与校勘官取其适中，纂录为《新加九经
字样》一卷，附于《五经字样》之末。”从之。

按《中兴书目字样》一卷开成丁巳岁唐元度撰。序曰：
“奉诏覆定国学石经字体，删补张参五经文字，采其
疑误旧未载者，撰成一卷，凡七十六部。”

====宣宗大中三年三月校写四库书四百十九卷====按《唐书宣宗本纪》。不载。　按《唐会要》，开成元年敕“欠
书令诸道缮写。大中三年正月校写四百十九卷。
大中四年写四库书三百六十五卷。”

按《唐书宣宗本纪》不载。　“按《唐会要》”云云。

大中五年正月，校勘《四库书》。

按《唐书宣宗本纪》不载。　“按《唐会要》”云云。

### 僖宗广明 年黄巢干纪遗籍无存令在朝诸儒购辑

按《唐书僖宗本纪》不载　按《旧唐书经籍志》，“广明初
黄巢干纪曩时遗籍。尺简无存。及行在朝诸儒购辑，
所传无几。”

### 昭宗龙纪元年秘书省奏请校雠书籍命韦昌范等诸道购求

按《唐书昭宗本纪》，不载。　按《艺文志》，“昭宗播迁，京城
制置使孙惟晟敛书本军，寓教坊于秘阁，有诏还其
书，命监察御史韦昌范等诸道购求。及徙洛阳，荡然
无遗矣。”

按《旧唐书经籍志昭宗即位志》弘文雅，“秘书省奏曰，
常省元掌四部御书十二库，共七百馀卷。广明之乱，
一时散失。后来省司购募，尚及二万馀卷。及先朝再
幸山南，尚存一万八千馀卷。窃知京城制置使孙惟
晟收在本军，其御书秘阁见充教坊及诸军人占住。
伏以典籍，国之大经，秘府，校雠之地，其书籍并望付
当省，校其残缺，微令补辑。乐人乞移他所。”并从之。及
迁都洛阳，又丧其半，平时载籍，世莫得闻。